
Génto Réino, Segne Capoulié, Segne Réire Capoulié, 
Cari counfreiresso, car counfraire, 


Moussu lou Conse de Gréus-Li-Ban 
Car Felibre, Midamo e Messiés : 

En entrouducioun e proun esmougu, avans que de dire lou laus 
déu Majourau Reinié Jonnekin, me deve peréu, de saluda la memori de 
tdouti lis autri Majourau, mi davancié, que, des¢mpiei milo vue cent 
vuetanto un, an laissa de trai ben lumenous pér me moustra lou camin 
que déve segui. 


N’en vaqui la tiero dins l’ordre : 


Ernest Roussel 

Roch Grivel 

Eugéne Plauchud 

Louvis Feli de la Salle de Rochemaure 
Marius André 

Reinié Farnier 

Bartoumiéu-Andriéu Taladoire, 

Reinié Jonnekin 


(Source : Les Félibres Majoraux de 1876 4 2006 — Péire Fabre) 


Laisso Proumiéro 


Lou Flamen de Prouvénco 


Moun davancié, en vous lausant, 
Vole ben segre vosti piado, 
Fidelamen en me basant, 

Sus vosto fabulouso aviado ! 


Mai un ’’Titre ’’, senso parié, 
Vuei, davans aquest auditori, 
Vous lou baia, m’agradarié, 
Pér ounoura vosto memori, 


E vous anara coume un gant, 

Qu’es liga a vosto neissén¢o 

E porto un noum proun belugant, 
Qu’es lou de Flamen de Prouvengo ! 


D’uno lignado de marin, 
Coumprenen vosto destinado, 
Qu’es la d’un jouvént plen d’entrin, 
Léu leu pipa per lis oundado... 


Vous, l’enfant de Malo Li Ban, 
En ribo de mar, en planuro, 

Que sénso espera li vint an, 
Vous sias bandi a l’aventuro. 
Estént qu’un jour, ben decida, 
De s’enmara, vous pren I’ envejo, 


Countent e forgo atalenta, 
Vougas sus l ounde que grisejo, 


Vaqui perqué tre li quinge an, 
Coume mossi de la marino, 
Partént dou brés, en navegant, 
Avés pica en Argentino. 


En ben travessant I’ Equatour, 
Dins lis annado e li vengudo, 
Souto un souleias plen d’ ardour, 
Avés coumpli ‘quésti batudo. 


E vaqui que, gaire plus tard, 
Sias dins la marino de guerro, 
En navegant dins d’autri mar 
Toucant ansin mant uno terro... 


Sus “*’lAlbatros*’, en s’enangant, 
Sénso perdre la tremountano 
Subre I’ oundo bluio en trassant, 
Avés ajoun la Mieterrano. 


Laisso Segoundo 


Lou Rescontre Emé Viveto 


Vous lou marin vengu d’Uba, 
En s’apesant subre nosto iero, 
Es coume aco qu’aves bada, 
Touloun, la rado e la coustiero, 


En amirant lou Mount Faroun, 

E li fiho dintre la vilo 

Eli vous agradéron proun, 

Bord qu’a Touloun, soun segnourilo... 


Piéi s’encapo, que subre-tout, 
N’en vesés uno mai que bello, 
Ansin, en estacant lou bout, 
Vous sias bén avesina d’elo, 


Que li marin soun tant groumand, 
D’aqueu biais, en fasént l’aleto, 
Paves leu aganta la man, 

De segur en countant floureto... 


Amor d’aco, vous sias parla, 

E vosto novio es devengudo, 

Es ansinto, que d’aro en la, 
L’aveés amado a la perdudo ! 

En coumun aguerias tambén, 
Uno autro passioun noble e puro 


E coume aco per voste bén, 
Avés aprés la parladuro, 


Ausido tre lou proumié jour, 

De vosto arribado en Prouvénco... 
Partént d’ aqui e séns-sejour, 
N’aves agu la jouissénco ! 


Li béu *’Targaire’’ toulounen, 
Brihanto e saberudo colo, 

Per vous endrudi belamen, 

Vous prenguéron dins soun escolo. 


Coume ensignaire avés agu, 
Reynier, Taladoire e, encaro, 
Tant d’autri tras que couneigu 
E que soun mort al’ouro d’ aro 


Mai vuei deveén li saluda, 
Deven saluda sa memori, 

Que pér vous, an forgo coumta, 
E qu’es esta ‘no bello istori, 


Viscudo em’ éli, 4 Touloun, 

Dins |’ amistango reciproco, 

Souto lou meme gounfaloun, 
Avés ansin ajoun la toco. 

Aro vaquito un sounetoun, 

Pér ounoura vosto Viveto, 

Que de Bourdéu fin qu’a Mentoun 
Lou Felibrige la regreto : 


Viveto 


Vole pas manca en 6umage, 
De parla d’elo belamen, 

Pér se ramenta soun image, 
Sa belour e soun anamen ! 


O ! Quente delicat carage ! 
Quente biais dins soun vestimen ! 
E diguen-lou dins lou message, 
Réino I’ éro amirablamen, 


Car en demai, avié per plaire ; 
Subre-parla, regard d’esclaire 
Emai ‘ no raro destincioun... 


De-pér-ansin, en eiretage, 
Gardaren lou marcant reinage, 
Noublesso de nosto nacioun ! 


Laisso Tresenco 


Avignoun 


Avés creigu vira caloto, 

En mil’ nou cént quaranto dous, 
Quand s’es sacrejado la floto, 

E ren sias esta malurous ! 


Avés bén vist la tubadisso 

E ausi lis espet fatau, 

Qu’an fa tremoula li téulisso 
E li muraio dis oustau ! 


Em’ uno talo desplaséngo, 

A Touloun plus res vous retén 
E coume aco sias en partén¢o 
Vers Viveto mounte se tén ! 


Ansin retroubas la nouvieto 

E nosto lengo en Avignoun, 

La lengo que vous fai lingueto, 

En parlant ‘mé de coumpagnoun... 


Avés apres dins l’amistang¢o, 

‘Mé de bon Méstre e d’Istourian ; 
Istori, lengo e lis usanco, 

Au béu fougau di *’Flouregian’’. 
Dins Avignoun qu’es capitalo 

De la culturo, avés agu, 


‘No vido culturalo talo, 
Que jamai |’ aurias cresegu ! 


Soci déu ‘’Riban de Prouvéngo’’ 
‘ME Viveto ravoi e gai, 

Aprenés emé coumplaséncgo 

Li danso, en trepant lou margai ! 


D’uno fagoun la mai sacrado, 

Dins Avignoun qu’ aves bada, 
Bouto, en seguisseént vosto astrado, 
Anerias piéi vous marida ! 


La gleiso fugue abelido, 

La gleéiso di ‘’Carme-Descaus’”’ 
E la ceremoni coumplido, 
Vosti bons ami prouvengau, 


Li déu béu “’Riban de Prouvengo’’ 
Vous an fa la léio d’ounour... 

En proufichant de l’escasén¢o, 
Vous faguerias lou bai d’ amour. 


E ben vestido en arlatenco 

Emé Viveto avés dansa, 
Davans la gléiso avignounenco, 
Beén fringant, ben estigang¢a, 


Laisso Quatrenco 


Retour & Touloun — Lou Moulin d’Oli de Souliés 
Daut de Vilo 


Despiéi “quelo urouso escasénco, 
Viéu coume de perdigaloun, 

Pér retrouba li couneisséngo, 
Vous gandissés de-vers Touloun. 


E sias revengu vers ‘’LaTargo,”’ 
Mounte avias tant de souveni, 
Viveto sempre ‘mé sa pargo, 
Esbalausigue sis ami, 


Que vous avien, Osco seguro, 
Bén apres em’ un biais requist, 
Nosto ufanouso parladuro 

E li legéndo dou pais ! 


Taveés di vosto gratitudo, 
Sénso jamai lis 6ublida 
E avés fa vosto batudo, 
Emé fogo e fidelita. 


Amount, a Souliés, sus I’ auturo, 
Emé d’ami atalenta, 

Un viéi moulin en péiro duro, 
Avés tras que bén remounta... 
E coume aco lou Moulin d’oli 


Es devengu un lid preclar, 
En recatant de vesti joli, 
Que fan bén mirando au relarg ! 


Oh ! Quénti poulidi veirino ! 
E lou Museon qu’ aves fa, 
Nous pivelo e nous entrino, 
Oh ! Quente sublime pres-fa ! 


Obro de memori etnico 

Coume quand se sauvo de trai, 
D’un pont vo d’uno gleiso antico, 
Osco per aqueste travai ! 


N’avés peirineja d’Escolo, 

En li faseént ben espeli 

E avés agu, ‘no fiholo, 

A Pertus, qu’es Dono Occelli ! 


Que tén la Cigalo d’Irlando, 
Elo qu’emé fidelita, 

Flouris voste cros en garlando, 
Sempre “mé for¢o digneta. 


Laisso Cinquenco 


Culturo, Usanco e Tradicioun 


Sempre a Souliés, subre la colo 
Que s’enauro dins Id6u céu clar 

Avés founda ‘no bello Escolo, 

‘Mé li saberu, dou relarg, 


Qu’emé vosti cous e sesiho 
Dins aquéu fougau abelan, 
Venént de Touloun, de Marsiho, 
Avias un fube d’escoulan ! 


Avés agu ‘n’ idéio flamo, 
Quouro s’acabavo |’autoun, 
Pér serva de Prouveénco I|’amo, 
De faire ‘no Fiero i Santoun. 


Estént que li Santoun fan lico, 
Es coume aco, que ben galié, 
Ta li badaire e li pratico, 

Que ié vénon, a béu milié' ! 


Avés rendu vivo Pusango, 

La de tasta I’ oli nouveu, 

Emé de musico e de dango, 

Dins un decor qu’es subre-béu... 

E quouro lou ”’ jus d’or’’ rajavo, 
Dins lou moulin, plen coume un i0u, 


A la vihado se tastavo, 
Lou bon oli, ’mé li faiou. 


Avés bateja “’ Lei Ginésto,”’ 
Voste béu groupe féuclouri, 

Que fasié bén mirando i fésto, 
Em/’un noum tant béu, tant flouri ! 


Anavo pleno d’agradanco, 
Aquelo bando, e de pertout, 
Presenta li chanudi danso, 
De terradou en terradou. 


L’avés parlado nosto lengo, 
Mounte lou mimousa flouris, 
Emai adaut ount la palengo 
Créis dins li vau e li pendis ! 


Dins lis encountrado abelano, 

De Catalougno e de Piemount, 
Trevant li mount, trevant li plano, 
N’avés teissu de liame proun, 


Per li benfa de nosto causo, 

En oubrant pér noste aveni 

E lou sucessour que vous lauso, 
Vous lou ramento en souveni. 


Laisso Sieisenco 
La Cigalo D’Argént — Li Revisto 


Bono-di voste afougamen, 
Un béu jour entre li felibre, 
Au Moulin en regraciamen, 
Recaupés de present, de libre 


Emai ’ no Cigalo d’ Argént, 
Espingoulado pér Viveto, 
Fasént l’amiracioun di gent, 
Sémpre galanto e belugueto ! 


Aves demié li moulinié, 

Dins li vesprado calendalo, 
Pér encanta la coumpagnié, 
Bén fa brusi vosto Cigalo ! 


Sias piéi esta noste Sendi, 

En aguént dins la Mantenénco, 
Coume segound, Doriac Enri, 
Que vuei vole en recounéissén¢o, 


Bén voulountié lou saluda, 

Que coume vous, en aquesto ouro, 
Noste Majourau regreta, 

La Prouvén¢o touto lou plouro. 
Dins *’ La Restanco,”’ au terradou, 
Bello revisto mesadiero, 


N’erias lou coulabouradou 
E clavaire, d’annado entiero ! 


E foundas piéi, * n bulletin, 

Vo puléu ‘ no bello revisto, 

Qu’ avié per titre ‘’L’Escourtin, °’ 
Cafi de crounico requisto, 


Espelido d’un atenéu, 

Flamo oubreto bén culturalo, 

‘Mé de mot dous coume lou méu, 
Parlant di terro prouvengalo, 


De la lengo e de si cansoun... 

Li gent d’eici s’en coungoustavon, 
E n’en ressentien lou besoun, 

E li letru, ben n’en parlavon, 


Certo au béu relarg toulounen, 
Emai dins la Prouvénco touto, 
Mai coume avié forgo talént, 
Ero encaro legido, bouto, 


Tambén dins d’autri pais d’O, 
Bord que l’avias bén espandido... 
E d’aqueu biais, fin qu’au Medo, 
La revisto éro bén legido ! 


Laisso Setenco 


La Cigalo d’Or de Camargo 


Uno Cigalo subre-bello, 

Es decernido a-n-un dou Var, 
Dins uno flamo Santo-Estello, 
Au Mounegue en ribo de mar, 


E pér que cadun ben lou vegue, 
Un Majourau, mounto au pountin, 
Dins uno salo d6u Mounegue, 
Ero vous, Segne Jonnekin ! 


Vous, lou Flamen de la Prouvéngo 
Bon prouvengau d’eléi, de cor, 

De digneta, n’erias pas sénso, 

Pér pourta la Cigalo d’Or ! 


Estént que fasias sémpre flori, 
En oubrant emé majesta, 

Au sen de noste counsistori, 
Lou Baile lou sias piéi esta. 


Per pourta la bono paraulo, 

Avés treva de grand camin, 

Fin qu’i counfigno “mé la Gaulo, 
Fin qu’au pais de Jaussemin ! 
Cavaucant a la modo anciano, 
Sus de cavalot tant poulit, 


Soci de la Nacioun Gardiano, 
La saladello avés culi... 


Ansinto avés treva Camargo, 
Pér ié saluda li gardian, 

Lis ajudant a faire targo, 

Pér apara lis us ancian. 


Bén acoumpagna per la Reino, 
Qu’éro peréu vosto mouié, 
Erias toujour sus la tintéino, 
En vilo vo ‘mé li bouié. 


Dins un flame lid de Prouvéngo, 
A la Jasso de Frigoulet, 

“En eisémple de counvivengo’, 
Bord qu’erias pas gousto-soulet, 


Aves dins de bélli vesprado, 
Bén celebra sempre ‘mé gau, 
La pouésio tant sacrado, 

De Baroncelli e de d’Arbaud ! 


En coumpagno de couneisséncgo 
Tau Miréio e Marcéu Bosqui, 
Qu’éron ‘mé forgo coumplasén¢o 
Bén urous de se trouba ‘qui, 

Emé peréu d’ autri troubaire 
Coume Segne Theron Reinié, 
Tambén amourous d’aquéu caire 
De Camargo dins li canié ! 


La Cigalo d’Or de Camargo, 
Qu’avés ben pourta dignamen, 
Despiei lou tems que s’espalargo, 
De mudamen en mudamen, 


Es ansin que dins soun vouiage, 
Es vengudo se rapega, 

Sus moun gilet, mai en 6umage, 
Longo-mai vendra saluda 


Voste esperit, vosto memori... 
Que vous dirai per acaba : 
Saran bén serva pér la glori, 
De l’ome vengu de l Uba. 


E gardaren voste umanisme, 
En vous citant, souvént, souvént, 
Que di vertu, ‘co n’es l’autisme, 
E lou faudra dire i jouvent ! 


Reinié Raybaud 
Felibre-Majourau 
Santo Estello de Gréus-li-Ban-2008 


1 : Que ié vénon, a béu milié - Car la Fiéro i Santoun, se fai encaro al’ouro d’aro. 
2 : ( Counvivengo ) lou mot vén de Dono Miréio Bosaui. 


Regraciamen : 


Au Capoulié déu Felibrige En Jacque Mouttet. 
Au Réire-Capoulié En Péire Fabre 

Dono Jano Blacas 

Dono Jeni Martin 

Dono Miréio Bosqui 

Au Majourau Glaudi Fiorenzano 

Segne Ivoun Gaignebet 


